CELEX: 32018R0192
Language: el
Date: 2018-02-08 00:00:00
Title: Κανονισμός (ΕΕ) 2018/192 της Επιτροπής, της 8ης Φεβρουαρίου 2018, για την τροποποίηση του παραρτήματος VII του κανονισμού (ΕΚ) αριθ. 882/2004 του Ευρωπαϊκού Κοινοβουλίου και του Συμβουλίου όσον αφορά τα εργαστήρια αναφοράς της ΕΕ στον τομέα των προσμείξεων στις ζωοτροφές και στα τρόφιμα

9.2.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 36/15
            
         ΚΑΝΟΝΙΣΜΌΣ (ΕΕ) 2018/192 ΤΗΣ ΕΠΙΤΡΟΠΉΣ
   της 8ης Φεβρουαρίου 2018
   για την τροποποίηση του παραρτήματος VII του κανονισμού (ΕΚ) αριθ. 882/2004 του Ευρωπαϊκού Κοινοβουλίου και του Συμβουλίου όσον αφορά τα εργαστήρια αναφοράς της ΕΕ στον τομέα των προσμείξεων στις ζωοτροφές και στα τρόφιμα
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 882/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τη διενέργεια επισήμων ελέγχων της συμμόρφωσης προς τη νομοθεσία περί ζωοτροφών και τροφίμων και προς τους κανόνες για την υγεία και την καλή διαβίωση των ζώων (1), και ιδίως το άρθρο 32 παράγραφοι 5 και 6,
   Εκτιμώντας τα ακόλουθα:
   
               (1)
            
            
               Ο κανονισμός (ΕΚ) αριθ. 882/2004 καθορίζει τα γενικά καθήκοντα και τις απαιτήσεις για τα εργαστήρια αναφοράς της Ευρωπαϊκής Ένωσης («εργαστήρια αναφοράς της ΕΕ») για τα τρόφιμα και τις ζωοτροφές, καθώς και για την υγεία των ζώων. Σύμφωνα με τον εν λόγω κανονισμό, τα εργαστήρια αναφοράς της ΕΕ είναι ιδίως υπεύθυνα για την παροχή λεπτομερών πληροφοριών σχετικά με τις αναλυτικές μεθόδους στα εθνικά εργαστήρια αναφοράς, καθώς και για τον συντονισμό της εφαρμογής των μεθόδων αυτών. Τα εργαστήρια αναφοράς της ΕΕ για τα τρόφιμα και τις ζωοτροφές παρατίθενται στο μέρος I του παραρτήματος VII του εν λόγω κανονισμού. Στον τομέα των προσμείξεων στις ζωοτροφές και στα τρόφιμα, έχουν οριστεί ένα εργαστήριο αναφοράς της ΕΕ για τα βαρέα μέταλλα στις ζωοτροφές και στα τρόφιμα, ένα εργαστήριο αναφοράς της ΕΕ για τις μυκοτοξίνες, ένα εργαστήριο αναφοράς της ΕΕ για τους πολυκυκλικούς αρωματικούς υδρογονάνθρακες (ΠΑΥ) και ένα εργαστήριο αναφοράς της ΕΕ για τις διοξίνες και τα πολυχλωριωμένα διφαινύλια (PCB) στις ζωοτροφές και στα τρόφιμα.
            
         
               (2)
            
            
               Το Κοινό Κέντρο Ερευνών (JRC) της Ευρωπαϊκής Επιτροπής, το οποίο φιλοξενεί επί του παρόντος το εργαστήριο αναφοράς της ΕΕ για τα βαρέα μέταλλα στις ζωοτροφές και στα τρόφιμα, το εργαστήριο αναφοράς της ΕΕ για τους πολυκυκλικούς αρωματικούς υδρογονάνθρακες (ΠΑΥ) και το εργαστήριο αναφοράς της ΕΕ για τις μυκοτοξίνες στις ζωοτροφές και στα τρόφιμα από το 2006, ενημέρωσε τη Γενική Διεύθυνση Υγείας και Ασφάλειας των Τροφίμων ότι από την 1η Ιανουαρίου 2018 δεν θα συνεχίσει να φιλοξενεί πλέον τα εν λόγω εργαστήρια αναφοράς της ΕΕ.
            
         
               (3)
            
            
               Η αποτελεσματικότητα των επίσημων ελέγχων και των άλλων δραστηριοτήτων ελέγχου στους τομείς αυτούς εξαρτάται από την ποιότητα, την ομοιομορφία και την αξιοπιστία των μεθόδων ανάλυσης και των αποτελεσμάτων των αναλύσεων που διενεργούνται από τα επίσημα εργαστήρια και, συνεπώς, υπάρχει συνεχής ανάγκη για την προώθηση ομοιόμορφων πρακτικών όσον αφορά τη χρήση των αναλυτικών μεθόδων. Είναι απαραίτητο να διατηρηθεί εργαστήριο αναφοράς της ΕΕ στους εν λόγω τομείς και, συνεπώς, να οριστούν νέα εργαστήρια αναφοράς της ΕΕ. Επιπλέον, επειδή, από το 2006, έχουν καθοριστεί νέες προτεραιότητες στους τομείς των μετάλλων, των αζωτούχων ενώσεων, των ουσιών που επιμολύνουν τις ζωοτροφές και τα τρόφιμα κατά την επεξεργασία τους και των φυτικών τοξινών, είναι αναγκαίο να διευρυνθεί το πεδίο των δραστηριοτήτων και των καθηκόντων των νέων εργαστηρίων αναφοράς της ΕΕ.
            
         
               (4)
            
            
               Επομένως, το πεδίο των δραστηριοτήτων και των καθηκόντων του σημερινού εργαστηρίου αναφοράς της ΕΕ για τα βαρέα μέταλλα στις ζωοτροφές και στα τρόφιμα θα πρέπει να διευρυνθεί, ώστε να συμπεριλάβει όλα τα μέταλλα και τις αζωτούχες ενώσεις στις ζωοτροφές και στα τρόφιμα, το πεδίο του σημερινού εργαστηρίου αναφοράς της ΕΕ για τους πολυκυκλικούς αρωματικούς υδρογονάνθρακες (ΠΑΥ) θα πρέπει να διευρυνθεί, ώστε να συμπεριλάβει όλες τις ουσίες που επιμολύνουν τις ζωοτροφές και τα τρόφιμα κατά την επεξεργασία τους, και το πεδίο του σημερινού εργαστηρίου αναφοράς της ΕΕ για τις μυκοτοξίνες στις ζωοτροφές και στα τρόφιμα θα πρέπει διευρυνθεί, ώστε να συμπεριλάβει τις μυκοτοξίνες και τις φυτικές τοξίνες στις ζωοτροφές και στα τρόφιμα.
            
         
               (5)
            
            
               Ως εκ τούτου, η Επιτροπή δημοσίευσε στις 23 Ιανουαρίου 2017 πρόσκληση υποβολής αιτήσεων για την επιλογή και τον ορισμό εργαστηρίων αναφοράς της ΕΕ για τους προαναφερόμενους τομείς. Κατόπιν της σχετικής επιλογής, το εργαστήριο National Food Institute, Technical University of Denmark (Δανία) θα πρέπει να οριστεί ως εργαστήριο αναφοράς της ΕΕ για τα μέταλλα και τις αζωτούχες ενώσεις στις ζωοτροφές και τα τρόφιμα, το εργαστήριο National Food Institute, Technical University of Denmark (Δανία) θα πρέπει να οριστεί ως εργαστήριο αναφοράς της ΕΕ για τις ουσίες που επιμολύνουν τις ζωοτροφές και τα τρόφιμα κατά την επεξεργασία τους και το εργαστήριο RIKILT (Stichting Wageningen Research) (Κάτω Χώρες) θα πρέπει να οριστεί ως εργαστήριο αναφοράς της ΕΕ για τις μυκοτοξίνες και τις φυτικές τοξίνες στις ζωοτροφές και στα τρόφιμα.
            
         
               (6)
            
            
               Δεδομένης της αυξανόμενης σημασίας που έχουν για την ασφάλεια των ζωοτροφών και των τροφίμων οι διαφορετικές από τα PCB και τις διοξίνες χλωριωμένες έμμονες προσμείξεις, οι βρωμιωμένες έμμονες προσμείξεις και οι φθοριωμένες έμμονες προσμείξεις, είναι επίσης σκόπιμο να διευρυνθεί το πεδίο καθηκόντων του εργαστηρίου αναφοράς της ΕΕ για τις διοξίνες και τα PCB στις ζωοτροφές και στα τρόφιμα, ώστε να συμπεριλάβει όλους τους αλογονωμένους έμμονους οργανικούς ρύπους (POP) στις ζωοτροφές και στα τρόφιμα. Ως εκ τούτου, το εργαστήριο αναφοράς της ΕΕ για τις διοξίνες και τα PCB στις ζωοτροφές και στα τρόφιμα θα πρέπει να μετονομαστεί σε εργαστήριο αναφοράς της ΕΕ για τους αλογονωμένους έμμονους οργανικούς ρύπους (POP) στις ζωοτροφές και στα τρόφιμα, ώστε να αντικατοπτρίζεται αυτή η διεύρυνση του πεδίου καθηκόντων.
            
         
               (7)
            
            
               Συνεπώς, το μέρος I του παραρτήματος VII του κανονισμού (ΕΚ) αριθ. 882/2004 θα πρέπει να τροποποιηθεί αναλόγως.
            
         
               (8)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το μέρος I του παραρτήματος VII του κανονισμού (ΕΚ) αριθ. 882/2004 τροποποιείται σύμφωνα με το παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 8 Φεβρουαρίου 2018.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 165 της 30.4.2004, σ. 1.
   
      ΠΑΡΑΡΤΗΜΑ
      Στο μέρος I του παραρτήματος VII του κανονισμού (ΕΚ) αριθ. 882/2004, τα σημεία 18 έως 21 αντικαθίστανται από το ακόλουθο κείμενο:
      
                  «18.
               
               
                  Εργαστήριο αναφοράς ΕΕ για τα μέταλλα και τις αζωτούχες ενώσεις στις ζωοτροφές και στα τρόφιμα
                  National Food Institute, Technical University of Denmark
                  Κοπεγχάγη
                  Δανία·
               
            
                  19.
               
               
                  Εργαστήριο αναφοράς ΕΕ για τις μυκοτοξίνες και τις φυτικές τοξίνες στις ζωοτροφές και στα τρόφιμα
                  RIKILT (Stichting Wageningen Research)
                  Wageningen
                  Κάτω Χώρες·
               
            
                  20.
               
               
                  Εργαστήριο αναφοράς ΕΕ για τις ουσίες που επιμολύνουν τις ζωοτροφές και τα τρόφιμα κατά την επεξεργασία τους
                  National Food Institute, Technical University of Denmark
                  Κοπεγχάγη
                  Δανία·
               
            
                  21.
               
               
                  Εργαστήριο αναφοράς ΕΕ για τους αλογονωμένους έμμονους οργανικούς ρύπους (POP) στις ζωοτροφές και στα τρόφιμα
                  Chemisches und Veterinäruntersuchungsamt (CVUA) Freiburg
                  Freiburg
                  Γερμανία·»